b'\n_START_ARTICLE_\nLewinsky skandalas\n_START_PARAGRAPH_\nLewinsky skandalas\xc2\xa0\xe2\x80\x93 1998\xc2\xa0m. Jungtin\xc4\x97se Amerikos Valstijose \xc4\xaf vie\xc5\xa1um\xc4\x85 i\xc5\xa1kil\xc4\x99s politinis sekso skandalas d\xc4\x97l seksualinio pob\xc5\xabd\xc5\xbeio ry\xc5\xa1i\xc5\xb3 tarp tuometinio 49 met\xc5\xb3 am\xc5\xbeiaus JAV prezidento Billo Clintono ir 22 met\xc5\xb3 am\xc5\xbeiaus Balt\xc5\xb3j\xc5\xb3 r\xc5\xabm\xc5\xb3 darbuotojos Monikos Lewinsky. D\xc4\x97l naujien\xc5\xb3 apie \xc5\xa1iuos nesantuokinius prezidento ry\xc5\xa1ius, trukusius nuo 1995\xc2\xa0m. iki 1997\xc2\xa0m., buvo prad\xc4\x97tas tyrimas, kuris baig\xc4\x97si 1998\xc2\xa0m. \xc4\xafvykusia prezidento Billo Clintono apkalta. Po 21 dien\xc4\x85 trukusio apkaltos proceso JAV Atstov\xc5\xb3 r\xc5\xabm\xc5\xb3 nariai i\xc5\xa1teisino prezident\xc4\x85 d\xc4\x97l vis\xc5\xb3 apkaltos kaltinim\xc5\xb3\xc2\xa0\xe2\x80\x93 priesaikos sulau\xc5\xbeymo ir trukdymo vykdyti teisingum\xc4\x85._NEWLINE_Pirmosios Clintono kadencijos metu, 1995\xc2\xa0m. Lewis & Clark koled\xc5\xbeo absolvent\xc4\x97 Monica Lewinsky buvo priimta atlikti praktik\xc4\x85 Baltuosiuose r\xc5\xabmuose, o v\xc4\x97liau tapo Balt\xc5\xb3j\xc5\xb3 r\xc5\xabm\xc5\xb3 \xc4\xafstatym\xc5\xb3 leidybos reikal\xc5\xb3 skyriaus darbuotoja. Dirbdama Baltuosiuose r\xc5\xabmuose, ji u\xc5\xbemezg\xc4\x97 artimus santykius su prezidentu B. Clintonu. Santyki\xc5\xb3 su prezidentu detales Lewinsky v\xc4\x97liau papasakojo savo draugei ir bendradarbei, dirban\xc4\x8diai Gynybos departamente, Lindai Tripp, kuri slapta \xc4\xafra\xc5\xa1\xc4\x97 savo telefoninius pokalbius su Lewinsky._NEWLINE_1998\xc2\xa0m. saus\xc4\xaf L. Tripp su\xc5\xbeinojo, kad Lewinsky Paula Jones byloje, kur prezidentas buvo kaltinamas seksualiniu priekabiavimu, dav\xc4\x97 ra\xc5\xa1ytinius parodymus, kuriuose neig\xc4\x97 savo santykius su prezidentu Clintonu. Reaguodama \xc4\xaf tai, Linda Tripp perdav\xc4\x97 pokalbi\xc5\xb3 \xc4\xafra\xc5\xa1us JAV Nepriklausomo kaltinimo tarnybos prokurorui Kenneth Starr, kuris tuo metu tyr\xc4\x97 kitus su prezidentu Clintonu susijusius reikalus, tokius kaip Whitewater skandalas ir kitus. Duodamas parodymus did\xc5\xbeiajai \xc5\xbeiuri prezidentas Clintonas atsargiai rinkosi \xc5\xbeod\xc5\xbeius, teigdamas, kad jo paties parei\xc5\xa1kimo, kad \xe2\x80\x9etai yra ne seksualiniai santykiai, nederami seksualiniai santykiai ar kokie kiti nederami santykiai\xe2\x80\x9d, teisingumas \xe2\x80\x9epriklauso nuo \xc5\xbeod\xc5\xbeio \xe2\x80\x9eyra\xe2\x80\x9d reik\xc5\xa1m\xc4\x97s\xe2\x80\x9d.'